กรมศุลฯออกระเบียบอุดช่องการคอร์รัปชัน
กรมศุลฯ คลอดระเบียบใหม่ป้องกันคอร์รัปชัน ลดการใช้ดุลพินิจของเจ้าหน้าที่ ดีเดย์ใช้เดือน พ.ค.นี้
10 เม.ย. 2556

กรมศุลฯ คลอดระเบียบใหม่ป้องกันคอร์รัปชัน ลดการใช้ดุลพินิจของเจ้าหน้าที่ ดีเดย์ใช้เดือน พ.ค.นี้ 
นางเบญจา หลุยเจริญ อธิบดีกรมศุลกากร เปิดเผยว่า ขณะนี้กรมศุลกากรได้ทำการปรับปรุงประมวลระเบียบวิธีปฏิบัติพิธีการศุลกากรทั้งระบบที่เคยใช้มาเมื่อ 10 ปีก่อนเรียบร้อยแล้ว และได้จัดสัมมนารับฟังความเห็นของของผู้ส่งออก นำเข้า และผู้ออกของไปแล้วเมื่อสัปดาห์ที่ผ่านมา ซึ่งผู้ประกอบการก็เห็นชอบในแนวทางดังกล่าว
อธิบดีกรมศุลกากร กล่าวว่า คาดว่าจะประกาศใช้ประมวลระเบียบวิธีปฏิบัติพิธีศุลกากร พ.ศ. 2556 ที่ปรับปรุงแล้วเสร็จภายในเดือน พ.ค. 2556 นี้ 
นางเบญจา กล่าวว่า ระเบียบใหม่ส่งผลให้เกิดประโยชน์และความคล่องตัวทางด้านการค้าระหว่างประเทศ โดยจะใช้เป็นคู่มือและแนวทางปฏิบัติงานแก่เจ้าหน้าที่ศุลกากรให้สามารถปฏิบัติงานตามอำนาจหน้าที่อย่างมีมาตรฐานเดียวกัน ลดการใช้ดุลยพินิจส่วนบุคคล ก่อให้เกิดความโปร่งใส ตรวจสอบได้ พร้อมทั้งช่วยให้เกิดผลสัมฤทธิ์ต่อภารกิจของกรมศุลกากร เนื่องจากมีระเบียบปฏิบัติรองรับการดำเนินการตามภารกิจของกรมศุลกากรที่ชัดเจนในทุกภารกิจ 
นอกจากนี้ ยังมีการกำหนดระยะเวลาแล้วเสร็จของแต่ละงานที่ชัดเจน ช่วยให้ประหยัดเวลาและลดต้นทุนของผู้ประกอบการส่งออก นำเข้า และอำนวยความสะดวกในการออกของ ช่วยลดขั้นตอนการปฏิบัติงานในระบบงานศุลกากรแบบเก่าให้สอดคล้องกับระบบศุลกากรอิเล็กทรอนิกส์ ทำให้ผู้ประกอบการได้รับความสะดวกและรวดเร็วมากขึ้น 
ทั้งนี้ ที่สำคัญการปรับปรุงการปฏิบัติภารกิจของกรมศุลกากรรอบนี้จะทันสมัยมากขึ้น เพื่อรองรับสถานการณ์ในปัจจุบันที่เปลี่ยนแปลงอย่างรวดเร็ว ตลอดจนรองรับประชาคมเศรษฐกิจอาเซียน (เออีซี) ในปี 2558
นางเบญจา กล่าวว่า ระเบียบดังกล่าวจะเป็นคู่มือในการปฏิบัติงานแก่เจ้าหน้าที่ศุลกากร และต่อไปนี้เจ้าหน้าที่ศุลกากรจะต้องปฏิบัติงานอย่างเป็นมาตรฐานเดียวกัน โดยไม่กระทบต่อการให้บริการแก่ผู้ประกอบการนำเข้าส่งออก และให้เป็นไปตามพระราชกฤษฎีกาว่าด้วยหลักเกณฑ์ และวิธีการบริหารกิจการบ้านเมืองที่ดี ซึ่งคณะทำงานได้ใช้เวลาศึกษาและยกร่างระเบียบมาเป็นเวลา 1 ปี และได้ให้เจ้าหน้าที่ศุลกากรมาร่วมตรวจสอบและเสนอความเห็นไปแล้ว 
“ช่วง 10 ปีที่ผ่านมา ระบบงานศุลกากรได้เปลี่ยนแปลงไปอย่างรวดเร็ว มีการพัฒนาระบบงานศุลกากรที่ทันสมัยนำไปสู่ระบบศุลกากรอิเล็กทรอนิกส์ (eCustoms) ดังนั้นการแก้ไขระเบียบปฏิบัติในครั้งนี้ ก็เพื่อให้สอดคล้องกับการเปลี่ยนแปลง” นางเบญจา กล่าว
ปัจจุบันไทยมีปริมาณการนำเข้าสินค้าเดือนละ 1.76 หมื่นล้านเหรียญสหรัฐ และมีปริมาณการส่งออกเดือนละ 1.92.2 หมื่นล้านเหรียญสหรัฐ n